ቫይረስ ክንብል ከሎና ብዓይነና ክንርእዮ ዘይንኽእል ኣዝዩ ደቂቕ ታህዋስ ጀርም እዩ። ምስ ባክቴርያን ካልእ ዓይነት ጀርምታት ክወዳደር ከሎ ብ100 ግዜ ዝደቐቐ ታህዋስ እዩ። ዝተፈላለየ ዓይነት ሕማም ከከትሉ ዝኽእሉ ብዙሓት ዓይነት ቫይረስ ኣለው። ኮሮናቫይረስ ሓደ ካብኣቶም ኮይኑ፡ ናይ ዓሌት ስም እዩ። እዚኦም ኣብ እንስሳታት ኣለው ኣብ ደቂ ሰባት'ውን ኣለው። ንነዊሕ ዓመታት ዝጸንሑ እዮም። ኣብዚ እዋን ዘይንቡር ዝኾነሉ ምኽንያት ካብ እንስሳ ናብ ሰብ ስለ ዝነጥሩ እዩ። ነቲ ኣብዚ ሰዓት'ዚ ኮቪድ-19 ተባሂሉ ዘሎ ሕምም ዘመሓላልፍ ቫይረስ ድማ ቤታኮሮናቫይረስ ዝበሃል እዩ። ኣብ ውሃን ዝተብሃለት ከተማ ናይ ቻይና እዩ ተበጊሱ። ከም በዓል መንካዕ ካብ ዝኣመሰሉ እንስሳ፡ ብቐጥታ ወይ ምስ ካልኦት ኣራዊት ዝመንጨወ ቫይረስ ተዳቒሉ ናብ ሰብ ሓሊፉ ዝብል ክሳብ ሕጂ ኣብ መጽናዕቲ ዝርከብ ሓበሬታ ኣሎ። ከመይ ኢሉ እዩ ካብ ሰብ ናብ ሰብ ዝመሓላለፍ?
